Date: 1520
Issuing place: Rom
Country: Italia
Language: latina
Document type: Paavi ja kuuria, Asiakirjat

Beatissime Pater. Cum devotus Sanctitatis Vestre Ericus Svenonis, qui (= cui) alias auctoritate apostolica de prepositura ecclesie Aboensis provisum fuit certis modo et forma ut in supplicatione, cuius tenorem pro expresso haberi placeat, litteris desuper non expeditis posessioneque eiusdem prepositure non habita, ex certis causis animum suum moventibus pure et libere in manibus Sanctitatis Vestre vel alterius ad id potestatem habentis resignare proponat prout resignat de presenti, supplicat Sanctitati Vestre devotus illius orator magister Nicolaus Johannis, archidiaconus eiusdem ecclesie Aboensis, quatenus resignationem huiusmodi admittentes seu admitti mandantes sibique specialem gratiam facientes de dicta prepositura, que in eadem ecclesia Aboensi dignitas maior post pontificalem existit et que forsan animarum [curam] habet seu iuris dictionalis est, cuius fructus, redditus et proventus novem marcharum argenti pnri illius patrie secundum communem existimationem valorem annuum non excedunt, sive ut premittitur sive alias quovismodo aut ex alterius cuiuscumque persona etiam in curia vacet sive per liberam resignationem prefati Erici vel cuiusvis alterius de illa in eadem curia vel extra eam etiam coram notario publico et testibus sponte factam resignationem aut per constitutionem Execrabilis vel capitulum De multa vacet devolutione affecta specialiter vel generaliter reservata litigiosa, cuius litis statum etc. existat, que conditionaliter vel dispositione exprimi possint, eidem Nicolao oratori providere seu provideri mandare dignemini de gratia speciali, premissis constitutionibus et ordinationibus apostolicis, statutis, consuetudinibus, privilegiis et indultis iuramento etc. etiam firmitudine apostolica roboratis dicte ecclesie Aboensi seu illius episcopo et capitulo coniunctim vel separatim concessis, quibus hac vice latissime derogare placeat, ceterisque in contrarium facientibus non obstantibus quibuscumque. Concessum ut petitur in presentia domini nostri pape. Iohannes Casertanus. Et cum absolutione a censuris ad effectum presentium; et cum derogatione regule de insordescentibus ad omnes eius partes, si opus fuerit, et de resignatione, admissione et provisione pro oratore ut prefertur; et cum clausula generalem sive specialem reservationem, que qualiscumque sit et undecumque resultet exprimi etiam dispositione possit; et cum derogatione statutorum privilegiorum et indultorum latissime extendenda ut prefertur, adeo quod tollantur; et cum suspensione quarumcumque generalium vel specialium reservationum etiam mentalium et mandatorum de providendo in favorem quorumcumque etiam imperatorum, regum, reginarum, ducum et sancte Romane ecclesie cardinalium latissime extendenda in litteris citra accessus et regressus et de regressus et de consensu coadiutorias; et quod maior et verior specificatio premissorum omnium nominumque cognominum invocationis situatus qualitatis et an dicta prepositura habeat aliquam iurisdictionem etiam curam animarum et valoris fructuum dicte prepositure quatenus opus fuerit regula non obstante fieri possit in litteris. Concessum. Iohannes Casertanus. Datum Rome apud sanctum Petrum pridie kalendas martii anno septimo.